དེ་ཡང་སྟོན་པ་མྱ་ངན་ལས་འདས་ནས་ལོ་བརྒྱ་དང་བཅུ་དྲུག་ལོན་པ་ན་གྲོང་ཁྱེར་མེ་ཏོག་གིས་རྒྱས་པ་ཞེས་བྱ་བར་དགེ་འདུན་གྱི་གནས་བརྟན་བཞི་སྐད་རིགས་མི་མཐུན་པ་བཞིས་ལུང་འདོན་པར་བརྟེན།སློབ་མ་རྣམས་མི་མཐུན་པར་གྱུར་ཏེ་རྩ་བའི་སྡེ་བཞིར་གྱེས།དེ་དག་ཀྱང་ནང་གསེས་ཀྱིས་བཅོ་བརྒྱད་དུ་གྱུར་ཏེ་ཕན་ཚུན་རྩོད་པར་གྱུར་ཏོ།།ནམ་ཞིག་ན་རྒྱལ་པོ་ཀྲཱི་ཀྲིའི་མི་ལྟས་ལུང་བསྟན་པའི་མདོ་བརྙེད་ནས་བལྟས་པས་སྡེ་པ་བཅོ་བརྒྱད་དུ་གྱུར་ཀྱང་རྣམ་པར་གྲོལ་བའི་འབྲས་བུ་ཉམས་པ་མེད་པར་གསུངས་པ་མཐོང་ནས་ཕན་ཚུན་མཐུན་པར་གྱུར་པ་སྟེ།བཤད་ཚུལ་གཞན་ཡང་ཡོད་དོ།།བྱེ་བྲག་སྨྲ་བའི་སློབ་དཔོན་ནི།དབྱིག་བཤེས་དང་།ཆོས་སྐྱོབ་དང་།སངས་རྒྱས་ལྷ་དང་།འདུས་བཟང་སོགས་ཡིན་པར་གྲགས་སོ།།